Sterk kritikk mot politiets utrykningstid etter bussdrapene i Årdal

TAUET BORT: Bussen hvor drapene skjedde ble i morgentimene tirsdag tauet bort. Foto: Frode Hansen

Frp om bussdrapene: - Nå ser vi konsekvensene av Stoltenberg-regjeringen

Justispolitisk talsmann Jan-Arild Ellingsen (Frp) sier bussdrapene i Årdal viser konsekvensene av en manglende satsing på politiet.

Oppdatert 5. november 2013

Artikkelen er over seks år gammel

Ellingsen viser til at det tok en time og 14 minutter fra politiet fikk melding til en politipatrulje ankom bussen.

- Vi har utvilsomt problemer med utrykningstiden. Politidekningen i Norge er et politisk ansvar. Knut Storberget (tidligere justisminister, red. anm.) må gjerne gjemme seg bak større opptak på Politihøyskolen, men vi har ikke fått flere politifolk per innbygger, sier Ellingsen, og legger til:

- Nå ser vi konsekvensene av den forrige regjeringens manglende satsing på politiet de siste årene, sier han.

Asylmottak har påført smerte

Ellingsen sier han forventer at justisminister og partikollega Anders Anundsen går inn i saken personlig og får alle fakta på bordet.

Frp-politikeren mener det er flere forhold som kan ha ført til at alle de tre om bord i bussen ble drept, foruten gjerningsmannen selv.

- Her har vi hatt et asylmottak i Årdal. Folk kan si hva de vil, men at asylmottak har påført oss en del smerte opp gjennom årene, det må vi kunne si uten å være rasistiske, sier Ellingsen.

Han stiller seg også undrende til at den nå drapssiktede asylsøkeren skulle sendes ut av landet tirsdag.

KRITISK: Jan-Arild Ellingsen (Frp). Foto: Gøran Bohlin

- Vi må få vite mer om historikken til denne mannen. Og jeg håper inderlig at det ikke var norske myndigheters idé at denne mannen skulle sendes ut av landet på en buss. Da ville jeg blitt rimelig sjokkert, sier Ellingsen.

Innvandringskritisk

Ellingsen frykter også at trippeldrapet kan leses som et resultat av norsk innvandringspolitikk.

- Hvis denne mannen ikke hadde kommet til landet, ville da denne ulykken ha skjedd? Sannsynligvis er svaret på det: Nei, sier Ellingsen.

- Vi kan ikke legge skjul på at en del av innvandringspolitikken har vært altfor naiv. Hvis du kommer fra områder hvor du har opplevd ekstrem grad av vold, så bærer du med deg traumer. Hvis norske myndigheter ikke klarer å ta det på alvor, så må vi dessverre også ta konsekvensen av det.

KrFs justispolitiske talsmann Kjell Ingolf Ropstad er enig med Ellingsen i at politiets responstid nå må få en ny debatt.

- Dette er en dypt tragisk hendelse og vi vet ikke alle detaljer om hva som har skjedd ennå. Samtidig som myndighetene nå må ivareta de pårørende, så må etterforskningen også klarlegge hva som har skjedd.

KRITISK: Kjell Ingolf Ropstad (KrF). Foto: Jo Straube

- Likevel, det er opplagt at 1 time og 14 minutter er altfor lang tid. Når vi diskuterer responstid politisk nå, så er det med en helt annen horisont enn dette. Det er bekymringsfullt at responstiden er så lang som dette i enkelte steder i distriktene, sier Ropstad til VG.

Ikke godt nok

Kristelig Folkeparti støtter krav til politiet knyttet til responstiden ved ulike typer oppdrag.

- Vi har sagt at vi ønsker et sterkere nærpoliti. Vi mener det som skisseres i politianalysen er for drastisk. KrF vil være opptatt av å frigjøre ressurser til å ha et politi som kan være til stede der det skjer og når det skjer, sier Ropstad.

Justispolitisk talsperson Jenny Klinge i Senterpartiet er enig i at responstiden har vært for dårlig.

- Dette er ikke godt nok. Det sier noe om at ressursene må rettes mot distriktene. Det har kommet mye penger under den rødgrønne regjeringen, men spørsmålet er om politiet bør se på hvordan de bruker pengene.

- Ellingsen i Frp sier vi nå ser konsekvensene av de rødgrønnes politikk?

- Det går ikke an å si det så enkelt. Vi får se hvor mye vi kan unngå av slike hendelser de neste fire årene. Jeg er spent på å se om det er så enkelt som Frp hevder, sier Klinge.

Leder av justiskomiteen på Stortinget og tidligere statsråd Hadia Tajik (Ap) synes Ellingsen uttalelser er upassende.

- Jeg synes ikke vi skal bruke en så alvorlig hendelse til politisk spill. Det som er viktig er at vi får en grundig gjennomgang av hva vi kan lære av denne hendelsen, og at justismyndighetene må følge opp konklusjonene som kommer, sier Tajik, og legger til:

- Responstiden slik den er beskrevet fremstår som altfor lang. Politiet må få ro til å etterforske saken. Det er viktig at vi får en ordentlig gjennomgang av denne saken, slik at vi kan trekke lærdom av det.

Publisert: 05.11.13 kl. 11:21 Oppdatert: 05.11.13 kl. 18:17

Les også

Mer om Bussdrapene i Årdal